|  |  |
| --- | --- |
|  | РЕПУБЛИКА БЪЛГАРИЯ  **МИНИСТЕРСТВО НА ОКОЛНАТА СРЕДА И ВОДИТЕ** |

**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**ИСКРА МИХАЙЛОВА – МИНИСТЪР НА ОКОЛНАТА СРЕДА И ВОДИТЕ**

**Относно: проект на Постановление на Министерски съвет за изменение и допълнение на Наредба за излезлите от употреба моторни превозни средства**

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание на чл. 31, ал. 2 от Устройствения правилник на Министерския съвет и на неговата администрация, представям на Вашето внимание проект на Постановление на Министерски съвет за изменение и допълнение на Наредба за излезлите от употреба моторни превозни средства.

Изменението и допълнението на Наредба за излезлите от употреба моторни превозни средства цели въвеждане в българското законодателство на изискванията на *Директива 2013/28/ЕС на Комисията от 17 май 2013 година за изменение на приложение II към Директива 2000/53/ЕО на Европейския парламент и на Съвета относно излезлите от употреба превозни средства (ОВ, L 135/14 от 22.05.2013 г.)*. С тази директива се изменя Приложение II към Директива 2000/53/ЕО. В приложение II към Директива 2000/53/ЕО се изброяват материалите и компонентите на превозните средства, които са освободени от забраната за използване на олово, живак, кадмий или шествалентен хром, постановена в член 4, параграф 2, буква а) от същата директива. Превозните средства, пуснати на пазара преди датата на изтичане на дадено освобождаване, както и резервните части за тях, могат да съдържат олово, живак, кадмий или шествалентен хром в материалите и компонентите, изброени в приложение II към Директива 2000/53/ЕО. Точка 8 и) от приложение II предвижда освобождаване от забраната за използване на олово в припой за запояване на изводите от стъкла с вграден електрически проводник, с изключение на запояване при многопластови стъкла с вграден електрически проводник, което изтече на 1 януари 2013 г. Оценката на техническия и научен напредък показа, че тази употреба на оловото е неизбежна, тъй като все още не са налице заместители, поради което *с Директива 2013/28/ЕС* се въвежда освобождаване от забраната за превозни средства, чийто тип е одобрен преди 1 януари 2016 г., и след тази дата, резервни части за тези превозни средства.

С изменението и допълнението на наредбата също се отстранява техническа грешка в чл. 2 и 3. От обхвата на *Директива 2000/53/ЕО на Европейския парламент и на Съвета относно излезлите от употреба превозни средства* са изключени мототриколките, които съгласно чл. 149 на Закон за движение по пътищата са обозначени като категория L5е. Същите се изключват и от обхвата на наредбата, като категория L5е се заличава от текста на чл. 2 и 3.

Прецизира се текстът на приложение 4 - Декларация за предаване на компоненти от ИУМПС или МПС за повторна употреба, като се заличават личните данни на физическото лице и се премахва задължението декларацията да се подписва от лицето, приемащо компоненти от ИУМПС или МПС за повторна употреба.

За прилагането на постановлението не се изисква използването на допълнителни средства от държавния бюджет.

На основание чл. 26, ал. 2 от Закона за нормативните актове, проектът на Постановление на Министерски съвет за изменение и допълнение на Наредба за излезлите от употреба моторни превозни средства, както и настоящият доклад са публикувани на интернет страницата на МОСВ и са изпратени до органите, чиито правомощия са свързани с предмета на регулиране на наредбата за становище в законоустановения срок.

**Проектът на постановление за изменение и допълнение на Наредба за излезлите от употреба моторни превозни средства** е съгласуван в съответствие с чл. 32, ал. 1 и ал. 5 от Устройствения правилник на Министерския съвет и на неговата администрация. От министерствата са получени … броя становища, от които … броя със забележки, които са отразени в текста на постановлението. От други институции и от обществен достъп са получени … становища като … от становищата са със забележки.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам **проект на Постановление на Министерски съвет за изменение и допълнение на Наредба за излезлите от употреба моторни превозни средства** да бъде разгледан и приет на заседание на Министерския съвет.

**МИНИСТЪР:**

**ИСКРА МИХАЙЛОВА**